Nuwe blog! Milan Murray oor haar grootste uitdaging
JY LEES NOU Nuwe blog! Milan Murray oor haar grootste uitdaging
Liewe Leser, Oor presies 3 maande pak ek een van die grootste wedlope in Afrika aan. Ja, jy't reg gehoor. Wedloop. Soos in hardloop. Hierdie ma van 2, wat tot onlangs toe net Bikram-joga en Pilates op haar oefenlysie gehad het, het iewers die mal idee gekry om vir 11 uur lank oor 'n berg te gaan hol.
Dit het so begin:
Anette Grobler was verlede jaar een van ons gaste op Ontbytsake. Sys die gesoute avonturier wat o.a die Skedelkus gestap het. Stoksielaleen. Vir 28 dae. Sonder 'n mens in sig. Ek was so beïndruk met dié sterk vrou. Ek en sy het vir 'n rukkie lank ná die program nog heen en weer ge-e-pos en ek het besef ons is van dieselfde stoffasie gemaak. Sy skryf in een brief:
"It is important to measure yourself at least once, to find yourself at least once in the heart of the most ancient human condition".
Foto: Milan se oefensessie hierdie week. Donderdae 'jaag ons die son'. Ek en Schalk (my man) hardloop langs die Blaauwberg-promenade, letterlik van 17h00 tot die son sak.
"Net teen jouself, Milan. Net teen jouself" is die mantra wat my man, Schalk van der Merwe, keer op keer herhaal as hy in 'n oefenwedloop langs my hardloop. Ek is so bly dat hy op 15 Oktober daar gaan wees. Vir 11 moordende ure as my vriend en my getuie.
Ek is 'n gewone mens met gewone issues. My dagboek is net so vol soos joune en my medikasielysie net so lank. Die chaos in my huis en in my kop is dieselfde chaos as joune. En soos jy, weier ek om aan die einde van my lewe te staan en vra:" Was dit nou dit?"
Loop gerus saam met my een van die mees opwindende paadjies van my lewe. Vir die volgende paar weke sal ek jou op hoogte hou van my oppe en affe, en jy kan ook gaan loer na my foto's en inskrywings op die Facebook-blad 'Milan vs The Otter'.